b"\n_START_ARTICLE_\nGalleria Vittorio Emanuele II\n_START_PARAGRAPH_\nVittorio Emanuele II galerii (Galleria Vittorio Emanuele II) on Milanos Piazza del Duomost p\xc3\xb5hja poole j\xc3\xa4\xc3\xa4v tohutu ladina risti kujulise p\xc3\xb5hiplaaniga terasest ja klaasist k\xc3\xb5rge v\xc3\xb5lvk\xc3\xa4iguna rajatud passaa\xc5\xbe. Galerii ehitistel on neli korrust. Luksuslike kohvikute, restoranide, raamatupoodide ja butiikide fassaadid on kujundatud uusrenessanslikus v\xc3\xb5tmes. V\xc3\xb5lvk\xc3\xa4igus korraldatakse ka kunsti- ja fotograafian\xc3\xa4itusi. Selline galerii oli t\xc3\xa4nap\xc3\xa4evaste ostukeskuste eelk\xc3\xa4ija ja Milano oma leidis j\xc3\xa4ljendamist ka teistes Itaalia linnades (nt Galleria Subalpina Torinos ja Galleria Umberto I Napolis). Esimene taoline ostukeskus oli Peterburi passaa\xc5\xbe, Milano oma kinnistas samal puhul galerii nimetuse kasutamise._NEWLINE_Galerii viib otse Piazza del Duomo'lt Piazza della Scala'le La Scala teatri juurde. Vasak tiib suundub Piazza dei Mercanti'le._NEWLINE_Galerii kaheksakandilist keskosa kaunistavad nelja maailmajagu ehk Euroopat, Ameerikat, Aafrikat ja Aasiat s\xc3\xbcmboliseerivad mosaiigid. P\xc3\xb5randamosaiik kujutab sodiaagim\xc3\xa4rke. Passaa\xc5\xbei v\xc3\xb5imsaim detail on metallist ja klaasist katus suure kupliga galerii ristumiskohas. Otse kupli all olev mosaiik kujutab nelja \xc3\xbchendatud Itaalia suurlinna s\xc3\xbcmboleid: Rooma Romulus ja Remus, Firenze fleur\xe2\x80\x93de\xe2\x80\x93lys, Milano punane vapikilp valge ristiga ning Torino pull, kelle juures v\xc3\xb5ib n\xc3\xa4ha \xc3\xb5hevil turiste, kuna selle suguelunditele astumine toovat head \xc3\xb5nne._NEWLINE_Galerii projekteeris arhitekt Giuseppe Mengoni 1861. aastal. Galeriid ehitati aastatel 1865\xe2\x80\x931877. Paraku kukkus Mengoni paar p\xc3\xa4eva enne galerii avamist tellingutelt alla surnuks. Galerii sai nime Vittorio Emanuele II, esimese \xc3\xbchendatud Itaalia kuninga j\xc3\xa4rgi."